รัฐมนตรีประจำสำนักนายกรัฐมนตรี พบกลุ่มสมัชชาคนจน รับข้อเรียกร้องแก้ไขปัญหาลูกจ้างให้ได้รับความเป็นธรรม
รัฐมนตรีประจำสำนักนายกรัฐมนตรี พบกลุ่มสมัชชาคนจน รับข้อเรียกร้องแก้ไขปัญหาลูกจ้างให้ได้รับความเป็นธรรม นายเทวัญ ลิปตพัลลภ รัฐมนตรีประจำสำนักนายกรัฐมนตรี รับฟังข้อเสนอของกลุ่มสมัชชาคนจน ซึ่งได้หารือแนวทางการแก้ไขปัญหาความเดือดร้อนของสมัชชาคนจน ที่สำนักงาน ก.พ.เดิม โดยเรียกร้องให้รัฐบาลแก้ไขปัญหาลูกจ้างที่ถูกยกเลิกการจ้าง ของบริษัทแห่งหนึ่งตามคำพิพากษาศาลฎีกา ด้วยการหาเงินเยียวยาให้ลูกจ้างได้รับการปฏิบัติอย่างเป็นธรรมและเหมาะสม และให้กระทรวงแรงงาน เสนอแก้ไขกฏหมายที่เกี่ยวข้องเพื่อให้ลูกจ้างได้รับความเป็นธรรม เช่น พระราชบัญญัติแรงงานสัมพันธ์ 2518 และพระราชบัญญัติประกันสังคม 2533 หรือกฏหมายอื่นๆ ที่เกี่ยวข้องรัฐมนตรีประจำสำนักนายกรัฐมนตรี กล่าวว่า กรณีดังกล่าวเกี่ยวข้องกับกระทรวงแรงงาน จึงขอให้กลุ่มสมัชชาคนจนรวบรวมข้อเสนอทั้งหมด โดยเฉพาะเรื่องเฉพาะหน้าที่เป็นความเดือดร้อนและเรื่องเชิงนโยบาย เพื่อประสานให้กระทรวงแรงงานพิจารณาการดำเนินการต่อไป ส่วนเรื่องการแก้ไขกฏหมายให้ทันสมัยนั้น ส่วนตัวเห็นด้วย เพราะตามรัฐธรรมนูญ กำหนดไว้ว่า กฏหมายต่างๆ ควรปรับปรุงอยู่เสมอเพื่อให้เหมาะสมกับสถานการณ์ ซึ่งเรื่องข้อกฏหมายนั้นต้องให้กระทรวงแรงงานหารือกับฝ่ายกฏหมายก่อน จะได้ดำเนินการอย่างถูกต้อง